Document ID: 32013R0758

UREDBA KOMISIJE (EU) št. 758/2013
z dne 7. avgusta 2013
o spremembi Priloge VI k Uredbi (ES) št. 1272/2008 Evropskega parlamenta in Sveta o razvrščanju, označevanju in pakiranju snovi ter zmesi
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006 (1) in zlasti člena 53 Uredbe,
ob upoštevanju naslednjega:
(1)
Preverjanje je pokazalo napake v prilogah I, II, IV in V k Uredbi Komisije (ES) št. 790/2009 z dne 10. avgusta 2009 o spremembi Uredbe (ES) št. 1272/2008 Evropskega Parlamenta in Sveta o razvrščanju, označevanju in pakiranju snovi ter zmesi z namenom njene prilagoditve tehničnemu in znanstvenemu napredku (2). Te napake je zato treba popraviti.
(2)
Spremenjena usklajena razvrstitev in označevanje snovi morata veljati od dneva začetka veljavnosti te uredbe. Od dobaviteljev se ne bi smelo zahtevati ponovno označevanje in prepakiranje snovi in zmesi, ki so bile že dane v promet v skladu z Uredbo (ES) št. 1272/2008 pred začetkom veljavnosti te uredbe. Dobavitelji morajo vseeno imeti možnost, da prostovoljno uporabijo določbe te uredbe za snovi in zmesi, ki so že bile prostovoljno dane v promet.
(3)
Ukrepi iz te uredbe so v skladu z mnenjem odbora, ustanovljenega na podlagi člena 133 Uredbe (ES) št. 1907/2006 Evropskega Parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (3) -
SPREJELA NASLEDNJO UREDBO:
Člen 1
V delu 3 Priloge VI k Uredbi (ES) št. 1272/2008 se vnosi v tabeli 3.1, kakor je bila spremenjena s prilogama I in II k Uredbi (ES) št. 790/2009, ki ustrezajo vnosom, določenim v Prilogi I k tej uredbi, nadomestijo z vnosi, določenimi v navedeni prilogi.
Člen 2
V delu 3 Priloge VI k Uredbi (ES) št. 1272/2008 se vnosi v tabeli 3.2, kakor je bila spremenjena s prilogama IV in V k Uredbi (ES) št. 790/2009, ki ustrezajo vnosom, določenim v Prilogi II k tej uredbi, nadomestijo z vnosi, določenimi v navedeni prilogi.
Člen 3
Vnosi, določeni v Prilogi III k tej uredbi, se dodajo v tabelo 3.1 dela 3 Priloge VI k Uredbi (ES) št. 1272/2008.
Člen 4
Vnosi, določeni v Prilogi IV k tej uredbi, se dodajo v tabelo 3.2 dela 3 Priloge VI k Uredbi (ES) št. 1272/2008.
Člen 5
Od dobaviteljev se ne zahteva ponovno označevanje in prepakiranje snovi iz prilog k tej uredbi oziroma snovi ali zmesi, ki jih vsebujejo, če so jih že dali v promet v skladu z Uredbo (ES) št. 1272/2008 pred začetkom veljavnosti te uredbe.
Člen 6
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 7. avgusta 2013

Labels: 12
7
3
20